Ақтөбенің бұрынғы әкімін алдаған сотталушы бас бостандығынан айырылды
DATE: 20:20, 23 Қараша 2023 | GMT +5
TITLE: Ақтөбенің бұрынғы әкімін алдаған сотталушы бас бостандығынан айырылды
URL: https://kaz.inform.kz/news/aktobenn-buringi-akmn-aldagan-sottalushi-bas-bostandiginan-ayirildi-ab9074/
META: DATE: 20:20, 23 Қараша 2023 | GMT +5
TOTAL WORDS: 165
AUTHOR(S):
TEXT: №2 Ақтөбе қалалық сотында бүгін Қылмыстық кодекстің «Алаяқтық» бабы бойынша айып тағылған Нұрлан Балтаевқа үкім шықты. Ақтөбе облысының бұрынғы әкімі Ермек Имантаевты алдап кеткен Балтаев сот үкімімен 5 жылға бас бостандығынан айырылды. «Сот тараптардың пікірін тыңдап, кінәні мойындау туралы мәміле нысанындағы процестік келісімі Қылмыстық процестік кодекстің талаптарына сәйкес келеді деген қорытындыға келді. Балтаевты Қылмыстық кодекстің 190-бабының 4-бөлігі 2-тармағымен кінәлі деп танып, оған 5 жыл мерзімге бас бостандығынан айыра отырып, ЖШС жарғылық капиталындағы үлесінің 70% мемлекет пайдасына тәркілеу жазасын тағайындады. Іс бойынша талап қойылған жоқ», - деп хабарлады Ақтөбе қаласы №2 сотының баспасөз қызметі. Еске салсақ, Ақтөбенің бұрынғы әкімі Ермек Имантаев пен сотталушы Нұрлан Балтаев 2007 жылы танысып, бір-бірімен араласып тұрған. Қылмыстық іс қозғалған кезде қайта кездесіп, Балтаев жазадан құтқарып қалуға уәде беріп, ақысына 100 млн теңге сұрады. Ермек Имантаев сенім артып, ақша және «Капитал инвестмент групп» ЖШС-нің 70% үлесін қоса есептегенде шамамен 229 млн теңгеден астам қаржы берді. Сотталушы сотқа дейінгі тергеп тексеру кезінде кінәні мойындап, процестік келісім жасалды. Сот үкімі заңды күшіне енген жоқ
